Urad Vlade RS za komuniciranje

Gregorčičeva 25

1000 Ljubljana

gp.ukom@gov.si

Številka: 090-54/2020/2

Datum: 25. 5. 2020

**Zadeva: Obveznost določitve uradne osebe za posredovanje informacij javnega značaja**

 **v organu (9. člen ZDIJZ) – odgovor ministrstva**

Zveza: vaš dopis št. 090-1/2020/10 z dne 13. 5. 2020

# Spoštovani,

na Ministrstvo za javno upravo ste posredovali vprašanje ali je določitev uradne osebe, pristojne za posredovanje informacij javnega značaja v organu nujna, ter ali lahko postopke vodi in odloča odgovorna oseba organa (konkretno v primeru Urada Vlade RS za komuniciranje je to direktor). Na podlagi odločbe Informacijskega pooblaščenca št. 090-295/2017 z dne 19. 12. 2017 sklepate, da postopek lahko vodi in odloča predstojnik, za katerega tudi ni obvezno, da ima opravljen pogoj strokovnega izpita ZUP. V katalogu informacij javnega značaja bi kot uradno osebo za posredovanje informacij javnega značaja navedli predstojnika.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), posreduje neobvezno pravno mnenje.

**Vodenje in odločanje v upravnem postopku**

Informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb (4. člen ZDIJZ). Prosilec zahteva dostop do informacije javnega značaja s pisno zahtevo za dostop do informacije javnega značaja ali njihovo ponovno uporabo, lahko pa tudi z neformalno zahtevo (12. člen ZDIJZ).

Če prosilec zahteva dostop do informacije javnega značaja ali ponovno uporabo **z neformalno zahtevo**, je organ **dolžan** prosilcu omogočiti dostop do informacij javnega značaja ali ponovno uporabo, **razen če gre za** varovane podatke iz 5.a ali 6. člena tega zakona. **Taka neformalna zahteva se ne šteje za vlogo v upravnem postopku v smislu zakona, ki ureja upravni postopek** (14. člen ZDIJZ),konkretno Zakona o splošnem upravnem postopku (v nadaljnjem besedilu: ZUP) [[2]](#footnote-2).

**Nadalje ZDIJZ določa, da o pisni zahtevi** (v nadaljnjem besedilu: zahteva) za dostop do informacije javnega značaja ali njeno ponovno uporabo **odločajo** organi **v postopku, ki ga določa ZDIJZ** (15. člen ZDIJZ), in da **postopek** z zahtevo za dostop do informacije javnega značaja ali ponovno uporabo v organu **vodi in v njem odloča** predstojnik ali uradna oseba iz 9. člena[[3]](#footnote-3) tega zakona (21. člen ZDIJZ).Za vprašanja postopka, **ki niso urejena z ZDIJZ je predpisana subsidiarna uporaba ZUP.**

ZUP v 28. členu določa, da v upravni zadevi, za katero je pristojen individualno voden organ, izda odločbo v upravnem postopku njegov predstojnik, **če ni s predpisi o organizaciji tega organa** ali z drugimi predpisi določeno drugače. Predstojnik **lahko pooblasti** drugo osebo, zaposleno pri istem organu, **za odločanje** v upravnih zadevah iz določene vrste zadev. **Pooblastilo** za odločanje obsega tudi **pooblastilo** za vodenje postopka pred odločitvijo.

**Predstojnik** organa **lahko** na podlagi 30. člena ZUP pooblasti drugo osebo, zaposleno pri istem organu, **le za vodenje posameznih dejanj v postopku** pred izdajo odločbe. Če v pooblastilu ni omejitev, ima uradna oseba pravico opravljati vsa dejanja v postopku, razen pravice izdajati odločbe in take sklepe, s katerimi se konča postopek. **Če predstojnik organa ne izpolnjuje predpisanih pogojev za vodenje postopka, lahko postopek do izdaje odločbe vodi samo uradna oseba, ki te pogoje izpolnjuje.**

Strokovni izpit iz upravnega postopka ni potreben za vodenje in odločanje v enostavnih upravnih zadevah, ki jih določi vlada z uredbo (31. člen ZUP). Delovna področja, kjer ni potreben izpit iz upravnega postopka za vodenje in odločanje v enostavnih upravnih zadevah in materialna dejanja, za katera ni treba opravljati izpita določa **Uredba o izobrazbi in strokovnem izpitu za vodenje in odločanje v upravnem postopku**[[4]](#footnote-4), kjer pa področje posredovanja informacij javnega značaja ni zajeto.

Ker v upravnem postopku ne velja načelo neposrednosti kot v sodnih postopkih lahko odločbo izda oseba, ki ni sama opravljala dejanj postopka in se ni neposredno srečala z dokazi. Ta posebnost izhaja iz organizacijske logike javne uprave, kjer mora biti **delo razdeljeno čim bolj racionalno, saj bi v državnem organu z obsežnim delovnim področjem predstojnik težko sam reševal vsako posamično stvar.**

ZUP in na njegovi podlagi izdana uredba določata minimalne pogoje, ki jih morajo izpolnjevati uradne osebe, da lahko vodijo in odločajo o zadevi na podlagi podeljenega pooblastila, **prav tako pa tudi omejujejo pravico predstojnika, da sam vodi postopek, če teh pogojev ne izpolnjuje.** Kršitev te določbe pomeni, da je prišlo do kršitve pravil postopka, ki jo je mogoče uveljavljati v pritožbenem postopku, pa tudi v obnovi postopka (7. točka 260 člena ZUP).[[5]](#footnote-5)

Če bi **odločbo izdala** uradna oseba, ki je sicer imela pooblastilo, ni pa izpolnjevala predpisanih pogojev (izobrazba, strokovni izpit) **oziroma, če je postopek vodil predstojnik, ki ni izpolnjeval predpisanih pogojev** gre za kršitev pravil postopka, ki pa ni nujno bistvena. Pri presoji bistvenosti te kršitve je treba upoštevati okoliščine vsakega primera posebej, zlasti pa v kolikšni meri je nezakonitost odločbe povezana z neizpolnjevanjem pogojev (vpliv kršitve pravil na ne/zakonitost odločbe).

**Katalog informacij javnega značaja**

Vsak organ je dolžan redno vzdrževati in na primeren način javno objavljati (uradno glasilo organa, svetovni splet, ipd.) ter dati na vpogled prosilcu po vsebinskih sklopih urejen katalog informacij javnega značaja, s katerimi razpolaga (8. člen ZDIJZ). Uredba o posredovanju in ponovni uporabi informacij javnega značaja določa, da organ javno objavi poleg splošnih podatkov o organu in informacijah javnega značaja, s katerimi razpolaga, tudi  **kontaktne podatke uradne osebe oziroma oseb, pristojnih za posredovanje informacij javnega značaja**, ki vključujejo navedbo imena in priimka, delovnega mesta in naziva, poštnega naslova, elektronskega naslova in neposredne službene telefonske številke; opis načina dostopa do informacij javnega značaja pri organu.[[6]](#footnote-6)

Poleg navedenega **morajo državni organi ter samoupravne lokalne skupnosti in osebe, ki imajo javno pooblastilo za odločanje v upravnih zadevah** v skladu z 319. členom ZUP, **na primeren način objaviti,** katere njihove uradne osebe so pooblaščene za odločanje v upravnih zadevah (28. člen), katere pa samo za dejanja v postopku pred izdajo odločbe (30. člen).

Izi zgoraj navedenega izhaja, da Urad Vlade RS za komuniciranje kot zavezanec po ZDIJZ **mora** določiti eno ali več oseb pristojnih za posredovanje informacij javnega značaja, ki bo/bodo obravnavala/e tako neformalne kot pisne zahteve za posredovanje teh informacij. Določbo 21. člena ZDIJZ je treba ob smiselni uporabi ZUP razumeti tako, da **postopek** z zahtevo za dostop do informacije javnega značaja ali ponovno uporabo v organu **lahko vodi** predstojnik sam, **če izpolnjuje predpisane pogoje** (izobrazba, strokovni izpit iz ZUP), sicer mora za vodenje postopka podeliti pooblastilo drugi uradni osebi. Za izdajo odločb ali sklepov s katerimi se konča upravni postopek predstojniku ni treba izpolnjevati predpisanih pogojev.

Lep pozdrav.

Pripravil: Natalija Drnovšek

Ciril Repnik vodja službe po pooblastilu ministra

sekretar

Poslati:

- naslovniku po E-pošti: gp.ukom@gov.si

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251) in [82/13](http://www.uradni-list.si/1/objava.jsp?sop=2013-01-3034). [↑](#footnote-ref-2)
3. Prvi odstavek 9. člena ZDIJZ določa »Vsak organ določi eno ali več uradnih oseb, pristojnih za posredovanje

 informacij javnega značaja.«. [↑](#footnote-ref-3)
4. Uradni list RS, št. [12/13](http://www.uradni-list.si/1/objava.jsp?sop=2013-01-0314) in [61/19](http://www.uradni-list.si/1/objava.jsp?sop=2019-01-2749), 29. in 30. člen. [↑](#footnote-ref-4)
5. Androjna V., Kerševan E., Upravno procesno pravo, GV Založba, Ljubljana 2006, str. 152. [↑](#footnote-ref-5)
6. Uradni list RS, št. [24/16](http://www.uradni-list.si/1/objava.jsp?sop=2016-01-0994), 2. člen. [↑](#footnote-ref-6)